OpenLLM-France/wikimedia huggingface dataset:
# Otrou Flammik

| ◄ Son ann Tacher | Otrou Flammik | Mari ► |
Sétu Otrou Flammik, gwisked flamm, gwisked kaer,
Né kéd mui eur mésiad, né kéd c’hoaz eur pôtr ker.
Sellid hé ben toused, toused gant ar c’hrévier :
N’en deuz kéd bléô hir, n’en deûz kéd bléô berr.
Dond a ra eûz ar skôl, klévomb holl hé brések :
Né kéd mui brézonek ha né kéd c’hoaz gallek.
Foughéer ha direiz, war béb drâ grog hé zent :
Goab a ra war ann diaoul, goab a ra war ar zent.
Hanter-wâd, hanter fall, sétu Otrou Flammik.
Allas ! ann oanig gwenn a zô deûd eul louarnik.
Sétu Otrou Flammik, gwisked flamm, gwisked kaer, Né kéd mui eur mésiad, né kéd c’hoaz eur pôtr ker.   É miz Meurs 1843.
# Otrou Zant Ervoan veniget

Oberennoù damheñvel pe handelvoù all zo ivez, gwelout Aotrou Sant Erwan binniget.
| ◄ Amzer ar peoc’h hag er brezel | Otrou Zant Ervoan veniget | Otrou Zant Ervoan, klevet ► |
1. En hon zouez euz a zant Ervoan Braz eo ar madoberou, O sonjal en-he, peb-unan A wir galon a laro :
Diskan. Otrou zant Ervoan veniget, Enor ha zikour hon bro, An neb ho ped en deuz bepred Eun difener en Envou.
2. En Envou evel en douar Zant Ervoan zo galloudus, Hag e galon da neb en kar, Zo mad ha trugarezus.
3. Ia, peb hini da zant Ervoan N’euz nemet enem westlan ; E peb ezom hag e peb poan E vo zikouret gantan.
4. Evit traou an douar nec’het Gant ar glao pe ar zec’hter, Da zant Ervoan omp diredet, Hon c’hlevet ’n deuz enaber.
5. D’ar belek, d’an den a lezen, Avokat, belek zantel, Zant Ervoan ro skouer, sklerijen, Ma vint en o c’harg fidel.
6. Ar vam pa lavar eur beden Da zant Ervoan bep beure, Kalon he mab vel eur rozen A zigor war zu an Ee.
7. An intanves paour en he foan Gant he famill hep zouten, Enem erbed da zant Ervoan Ha zant Ervoan he difen.
8. Ar bugelik kez, emzivad, Tad ha mam gantan kollet, E zant Ervoan a gav euntad Gant assistans vad bepret.
9. Ar zoudard galvet d’an arme, Ken kuitat, da zant Ervoan A ia da bedi, ha neuze A greiz e galon a gan :
10. Ar martolod war ar mor dôn, Goal hinjet e vag vian, A zo fians en e galon : E sturier to zant Ervoan.
11. Al labourer devot d’ar zant A gav skanvoc’h an alar, Kals blotoc’h ve ar park, pa blant, Pa sko ebâl en douar.
12. An devejour, an den a boan, Bemde kent mont d’e zeves, Mar deu da bedizant Ervoan A gano gant levenes :
13. Ni a zo devejourien Er bed-man, ha tud a boan ; Ha c’houi disprisfe hon feden C’houi, Otrou mad, zant Ervoan ?
14. Kalz ac’hanomp hep pel dale A vo achu o deves : Gret d’imp mont da ganan ive En Env gant anoudegez :
# Ozac’h Castel-Pol

| ◄ Covizion Jannet | Ozac’h Castel-Pol | Francès Simon ► |
Me ’m eus choazet eur vestrezic ha na eo ket euz a bell,
Ha pinvidic ez eo ive, — a Bloneri, en Castel.
 Coantic, coantic ma mestrès, tort adren ha tort arog :
Mar be arc’hant ’wit ar bosso, me a dalc’ho mad d’ar c’hrog.
 Knta gwech e comzis outhi, ma zad-caër a laras d’in ;
— Arsa eta, denic iaouanc, poënt awalc’h ê d’ac’h dimin.
 Me a denno ann embanno ’n offern-bred, ’n offern-veure,
Ha c’hui, mab-caër, emezhan, ’c’h ei da Gastel, d’wit ho re.
 Na pa oan-me en Castel-Pol, tennet m’embanno ganin,
Me o sellet ma vourzigen, am boa c’hoaz gwerz dijuni.
 Me a gane, a c’huibane, ma c’halonic a oa gê,
N’ zonje ket en dristidigès arruje gant-han goude.
 Pa oan arru ’bars an ilis, ewit beza eureujet,
Me ’clewed eur picol manac’h o commans da latined ;
 Me ’clewed eur picol manac’h o commans da latinad
Ma lavare dre he latin a oa hen a oa ann tad...
 Ma lacajen coat en awel, nerz awalc’h am boa em brec’h,
’Wit flamma ar picol manac’h, eun all ganthan, hep caout bec’h.
 Ann noz kenta gouskis ganthi, hi o lâret d’in: « Jann gêz,
Na zao te prim deuz ta wele, da glasc d’in amiegès !
 Me o tapoud crog em brago hac o commans da redec :
’Lec’h mont da di ’n amiegès, da di ’r c’hure c’h on bet êt.
 Me a oa eur pôtric iaouanc, na wien ket ann doare,
’Lec’h mont da di ’n amiegès, oan êt da di ar c’hure.
Pa oan arru ’n ti ar c’hure, contet ma rèzon ganin,
En eur ober goabr ac’hanon, ar c’hure a lavar din :
 — « Na petra? mab-gast, glaourennec, na mar ’man la vroeg en poan, Na eo ket da glasc bêleien a oa dit-te dont, dogan ! »
 Ha me o vont d’ar gêr neuze, cazi ’vel eun den follet,
cregi en eur picol baz, en aviz pilad ma groeg.
 Mes pa oan o vont d’hi filad, tigwezas he zad, he mamm : — « Petra ! emezhe, den barbar, ha na teus ket a estlam ?
 Petra ! emezhe, den barbar, ha na teus ket a estlam ?
Ha n’as-pe ket grêt ar bugel, euz hen genel hi deus poan !
# Pa deu an noz

| ◄ Ar meder | Pa deu an noz | Bevet ar Varzed ► |
d’an aotro rannou, kure pleuzal
* Me blij d’in en divez an de,
* Pa deu an noz mont da vale,
* Dindan ar gwe, kreiz ar c’hoajou
* Elec’h ma tec’h ma zrubuilhou…
* Eno ’klevan evnedigou
* O richani kanaouennou,
* Kanaouennou a drugare
* Leun a zouster, a garante.
* Me glêv hiboud ar wazig dour
* Pa ruilh war ar bili, ken flour,
* ’N eur laret ar gaeran peden
* Glevas biskoaz skouarn an den.
* Me gar ive, ribl ar môr braz,
* Araok ar zerr-noz gwelet c’hoaz
* An heol dindan ar volz tânet
* O tiskenn en dour alaouret ;
* Gwelet o tiszrei skanv d’ar gêr,
* Bagig ken koant ar pesketer,
* O nijal gant he gweliou gwen,
* O luskellat war ar wagen…
* Me gar, ’n eur gir, kreiz ar c’hoajou,
* Ribl ar mor, war ar meneou,
* Klevet mouez ar c’hloc’h dudius
* O son bemnoz an Anjelus…
* Klevet eus an holl barrouziou,
* Ken ma tregern an traouiennou,
* Mouez ar c’hleier, sklintin ha krenv,
* O veuli Rouanez an Nenv…
* Evelte e sav ma c’halon
* En trezek Mari, ma Itron,
* En trezek Doue, ma C’hrouer,
* En trezek Jezus, ma Zalver !
* Gantê ec’h unanan ma mouez
* Evit enori ar Werc’hez ;
* A gevred gant o meuleudi,
* Laran : Me ho salud Mari !
# Otrou Zant Ervoan, klevet

Oberennoù damheñvel pe handelvoù all zo ivez, gwelout Aotrou Sant Erwan, klevit.
| ◄ Otrou Zant Ervoan veniget | Otrou Zant Ervoan, klevet | O ma Jezus, setu deut an amzer ► |
Otrou zant Ervoan, klevet hon feden, Euz lein an Envou reit d’imp hon goulen. (bis.)
1. Ni ia da ganan, ol braz ha bian, Gloar hag enor d’ac’h, Otrou zant Ervoan.
2. Zant Ervoan e Breiz dre-ol zo brudet, E Treger, Leon, Kerne ha Gwenet.
3. Gant tud a bep stad, uhel hag izel, E peder Ervoan, a dost hag a bel.
4. Vit an ol e oa leun a garante, Evel gwir vreudeur o digemere.
5. Eun de e teuas Jezus e-unan Da c’houl aluzen digant zant Ervoan.
6. Gret en deus ar mad hed e ol amzer, Breman toug en Env eur gurunen gaer.
7. Bep bla zant Ervoan a deu da welet Al lec’hiou zantel lec’h ma oa ganet.
8. De e bardon braz pen an den zantel A ve douget c’hoaz beteg e chapel...
9. Na dous eo pidi, pa vèr barz ar boan, Er chapel elec’h ma pede Ervoan !
10. Na n-euz ket e Breiz eun ilis ken kaer Hag an ilis-veur e kèr Landreger,
11. Evit zant Tual, ho tad beniget, Otrou zant Ervoan, c’houi n-euz he zavet.
12. Eno ’man ho Pe ha n’euz ket er vro A n-efe gwelet mui a viraklo.
13. Gant fians eta, ho pedfomp bemde, Hag eveldoc’h-hu ni garo Doue.
14. C’houi oe avokad pa oac’h er bed-man, Bet hon avokad en Envou breman.
F. G.
# Oræsonou propr evit an oll Suliou epad ar bloas

| ◄ Hymnou an oll Suliou hac ar Goueliou mobil | Oræsonou propr evit an oll Suliou epad ar bloas | Oræsonou ar Suliou eus an Azvent ► |
Pere a leverrot gant ar celebrant en commançamani an Oferen, ha gant an officiant en fin ar Gousperou goude ar Magnificat, peb-hini anezo d’he Sul propr. Mæs eleac’h Dominus vobiscum e c’hellot lavaret ato abars an oræson, ar verset hac ar respont-ma pehini a velit ama.
| V/. Domine, exaudi orationem meam. R/. Et clamor meus ad te veniat. | V/. Autrou Doue, exaucit va oræson. R/. Ha grit ma erruo ar c’hri eus va feden betec enoc’h. |
# Ouilet, men deulegad

Oberennoù damheñvel pe handelvoù all zo ivez, gwelout Gouelit, ma daoulagad ha Gouelet, ma daoulagad !.
| ◄ Guet goaid Jesus é tivir | Ouilet, men deulegad | Christenion carantéus ► |
* Ouilet, men deulegad, ouilet, marhue-é Jesus,
* Marhue-é Jesus eid omb, péherion maleurus.
* Marhue-é Jesus eid omb, ar er manné Calvar,
* Péh calon ne darhou guet chif ha guet glahar.
* Tosta, péhour ha dès, cousidér te labour,
* Peb péhèd é hès groeit zou bet é dorfætour.
* Marhue-é, etc.
* Ah ! n’hum guemérès quet, ingrat, doh er Juiffèd,
* Te hès reit dorn dehai, te hès ind secouret.
* Marhue-é, etc.
* Dès doh é dreid ahoel de ouilein te fauteu,
* Ha chonge é mant bet caus d’é varw ha d’é boénieu.
* Marhue-é, etc.
* Mar dint rûet d’er goaid e zivir a boullad,
* Te zeli ou golhein guet dar te zeulegad.
* Marhue-é, etc.
* Eit tennein te zareu ha touchein te galon,
* Ne hès nameit sellèt poénieu é Bassion.
* Marhue-é, etc.
* N’en dé meit ur gouli ag en treid bet er pèn,
* Curunet-é a spern plantet bet er vèlen.
* Marhue-é, etc.
* É gorv zou ol hachet, diflosquet é vampreu,
* É dreid hag é zeourn trézet guet en tacheu.
* Marhue-é, etc.
* Guet er scop hag er goaid é faç zou dislihuet,
* Ha guet ul lanç cruel é gosté digueoret.
* Marhue-é, etc.
* Ah ! t’er hrucefi hoah, péhour ha péhourès,
* Ha te galon ingrat e chervij d’id de groéz.
* Marhue-é, etc.
* Ya, guet er Juiffèd, péherion maleurus !
* Bamdé é criet hoah : crucefiet Jesus.
* Marhue-é, etc.
* Eid hou calhuein neoah, é bèn e zou soublet ;
* É galon zou digueor, é zivréh astennet.
* Marhue-é, etc.
* Ah ! distroeit, e lar-ean, péherion, doh-ein,
* Mar hum gonvertisset prest-on d’hou pardonnein :
* Marhue-é, etc.
* Ya, ô douç Jesus ! chiffet-é ou halon,
* Guet anquin ha glahar é criant ol : pardon.
* Marhue-é, etc.
* Pardon, men Doué, pardon a hun ol péhedeu.
* Quêntoh merhuel mil gùéh eit retorn d’hur fauteu.
* Marhue-é, etc.
* R. Pourchasse.
# Pa deuy an Hanv

| ◄ Kenteliou ar Grouadelez | Pa deuy an Hanv | Ma Zi Bihan ► |
’N eun draouienn a Gerne, Lou re di ra di ra la li re di, ’N eun draouienn a Gerne, Eman ma c’harante, Eman ma c’harante, O, o ! Eman ma c’harante.
Eur plac’h fur ha dispar, Lou re di ra di ra la li re di, Eur plac’h fur ha dispar, Labourerez douar, (diou wech) O, o ! Labourerez douar.
Triouec’h vla oa Monig, Lou re di ra di ra la li re di, Triouec’h vla oa Monig, Pa c’houneas Yannig. (diou wech) O, o ! Pa c’houneas Yannig.
Eun devez o foennat, Lou re di ra di ra la li re di, Eun devez o foennat, E prajeier he zad, (diou wech) O, o ! E prajeier he zad.
Bep tôl forc’h ha rastell, Lou re di ra di ra la li re di, Bep tôl forc’h ha rastell, Outi e rên eur zell, (diou wech) O, o ! Outi e rên eur zell…
He stumm ken deread, Lou re di ra di ra la li re di, He stumm ken deread, Am skoas evit mad, (diou wech) O, o ! Am skoas evit mad.
Eur pennadig goude, Lou re di ra di ra la li re di, Eur pennadig goude, ’N eur pardon a Gerne, (diou wech) O, o ! ’N eur pardon a Gerne,
E prenis d’am dousig, Lou re di ra di ra la li re di, E prenis d’am dousig, Eur bizou herminig, (diou wech) O, o ! Eur bizou herminig.
Prometet em eus d’ei, Lou re di ra di ra la li re di, Prometet em eus d’ei, Gwalenni he biz klei, (diou wech) O, o ! Gwalenni he biz klei.
Pa gano, gant miz mae, Lou re di ra di ra la li re di, Pa gano, gant miz mae, Skrilh ar brug en Kerne, (diou wech) O, o ! Skrilh ar brug en Kerne,
Pa gano ar voualc’hig, Lou re di ra di ra la li re di, Pa gano ar voualc’hig, En uhellan brankig, (diou wech) O, o ! En uhellan brankig,
Traouienn ha meneio,
Lou re di ra di ra la li re di, Traouienn ha meneio Seder a dregerno, (diou wech) O, o ! Seder a dregerno !
Gant ar biniou laouen, Lou re di ra di ra la li re di, Gant ar biniou laouen Hag ar glarineten, (diou wech) O, o ! Hag ar glarineten.
O zon a lavaro, Lou re di ra di ra la li re di, O zon a lavaro Da dud yaouank ma bro, (diou wech) O, o ! Da dud yaouank ma bro :
Deut holl ha deut timad, Lou re di ra di ra la li re di, Deut holl ha deut timad D’eun eured kernevad ! (diou wech) O, o ! D’eun eured kernevad !
Evit ho tigemer, Lou re di ra di ra la li re di, Evit ho tigemer, Jistr zo war al leur-ger, (diou wech) O, o ! Jistr zo war al leur-ger ;
Kaniri ha koroll, Lou re di ra di ra la li re di, Kaniri ha koroll, Plijadur ’vit an holl, (diou wech) O, o ! Plijadur ’vit an holl !
War dal eur variken, Lou re di ra di ra la li re di, War dal eur variken, Eur bombarder laouen, (diou wech) O, o ! Eur bombarder laouen.
E vouez drant ha sklintin, Lou re di ra di ra la li re di, E vouez drant ha sklintin, A lar eur zon lirzin, (diou wech) O, o ! A lar eur zon lirzin :
« Traou d’ar jistr, ma zud vad, Lou re di ra di ra la li re di, Traou d’ar jistr, ma zud vad, Ha bec’h d’ho potou koad, (diou wech) O, o ! Ha bec’h d’ho potou koad ! »
Fenoz, holl en eur vouez, Lou re di ra di ra la li re di, Fenoz, holl en eur vouez, Ni ’gano ’r zoubenn laez, (diou wech) O, o ! Ni ’gano ’r zoubenn laez !
# Kenta levr - XIV

| ◄ Evit derc’hel penn oc’h ann temptasionou | Kenta levr - XIV | War ann oberiou a garantez  ► |
1. — Sellit piz ouz-hoc’h hoc’h-unan ha likit evez na varnfac’h ar re all. Ann hini a varn ho nesa, en deuz poan hep ket a vad ; fazia a ra peurliesa hag easoc’h e teu da bec’hi. Enn enep, ann hini a enklask e gweled he galoun hag en em varn he-unan, ne d-a ket he boan da goll.
Dioc’h pleg hor c’haloun e varnomp pep tra peurliesa ; rak-se, oc’h en em garet re hon-unan, e varnomp a-enep ar wirionez. Ma ve troed hor spered etreze Doue, ne vemp ket enkrezet ker buhan pa vezer oc’h enebi ouz-omp. Siouaz, eunn dra-bennag a zo peurvuia hag a denn ac’hanomp war he lerc’h, pe hi a zo a ziabarz enn-omp, pe hi a zeu a ziaveaz.
3 — Hep gouzout dezho, kalz a dud en em glask ho-unan e kement tra a reont. Dioc’h ho gwelet, e vevont enn eur peoc’h braz endra ma’z a pep tra dioc’h ho c’hoant ; hogen kerkent ha ma tro netra a-enep d’ezho, dioc’h-tu ez int reustlet hag ankeniet. Dre ma’z eo dishevel menosiou ann dud, e sav aliez droukrans etre ar vignouned, etre ann amezeien hag etre ann dud santel hag a zoujans Doue.
3. — Diez eo terri eur gwall bleg, ha den e-bed ne gar mont enn tu all d’ar pez a zao enn he spered. Mar d-oc’h douget muioc’h da gaout fisians enn ho skiant pe en ho kwiziegez hoc’h-unan, eget ne d-oc’h da zenti, hervez ar skouer hon euz bet digant Jezuz-Krist he-unan, neuze e vezo divezad ha dibaot d’e-hoc’h dont da veza gwir sklerijennet, rak Doue a fell d’ezhan e sentfemp out-han e pep tra hag ec’h en em zavchemp dreist pep skiant dre hor c’harantez birvidik out-han.
Ann drouk-spered, hep gouzout d’e-omp, hor laka da glask dizolei faziou ar re all, evit kaout abek enn-ho hag evit barn anezho. Ankounac’haat a reomp neuze eo Doue hep-ken a zo barner ar c’halounou. E leac’h mont da furcha e kaloun ar re all, displegomp kentoc’h plegou hor c’houstians ; enn-hi e kavimp abek a-walc’h da veza trugarezuz e-kenver hon nesa ha da gaout spount raz-omp hon-unan. N’hoc’h euz karg nemet ac’hanoc’h hoc’h-unan, ne viot lekeat da gred nemet evid-hoc’h hoc’h-unan. Na varnit ket ar re all, evit na viot ket barnet.
# Kenta levr - XV

| ◄ Arabad eo barn ar re all hep gwir abek | Kenta levr - XV | Red eo d’e-omp gouzanv faziou ar re all  ► |
1. — War zigarez netra, nag ivez ha pa ve evit plijout d’eur mignoun d’e-omp, ne dleomp ober drouk e-bed. Evelato ec’h hellomp a-wechou, mar hon euz c’hoant da ober vad d’ann hini en deuz ezomm, choum eunn draik heb ober ann oberiou mad, pe lakaat anezho da zont da veza gwelloc’h c’hoaz. Oc’h ober evel-se, ar mad a felle d’e-omp da ober ne d-a ket da goll ; dont a ra da veza gwell.
Ann oberiou heb ar garantez ne dalvezont netra ; enn enep, ann oberiou a garantez a zeu da veza talvoudek-meurbed, peger bihan ha pegen dister-bennag e vent ; rak Doue a zell muioc’h oc’h karantez ann den eget oc’h ar pez a ra.
2. — Kalz a ra evit Doue, ann hini zo braz he garantez ; kalz a ra ann hini a ra mad pep tra ; mad a ra ann hini en em zilez he-unan evit ober vad d’ann holl. Aliez e kredomp hon euz great dre garantez ar pez zo bet great a berz ar c’hik ; rak peurliesa plegou ha c’hoantegesiou fall hor c’haloun, hon eaz-ni hag ivez ar c’hopr a c’hedomp, ann traou-ze holl zo war zaou-hanter enn hon oheriou.
3. — Ann hini en deuz ar gwir garantez n’en em glask ket he-unan e nep tra ; e kemend a ra ne c’houlen nemet ma vezo Doue meulet hag enoret. N’en deuz erez oc’h den, o veza ne c’hoanta kaout evit-han he-unan nep tra vad e-bed ; ne fell ket d’ezhan en em laouenaat enn-han he-unan ; klask a ra dreist pep tra beza euruz e Doue.
Ne gav ket d’ezhan e teufe tra vad e-bed digant ann den ; kas a ra pep mad da Zoue, o veza ma teu pep tra digant-han evel ann dour euz ann eienen. Ar zent holl a gav e Doue ho digoll, ho feoc’h hag ho ehan diveza. Ann hini en defe eunn elven hep-ken euz ar gwir garantez, hen-nez a welfe ervad ne d-eo holl draou ar bed-man nemet avel ha moged.
Peurliesa oberiou ann den a zao diwar eur c’hrisien fall, me lavar dioc’h ann drouk-ioulou-ze a komz ann Abostol sant Iann diwar ho fenn ; bez’ e rankomp stourm out-ho hed hor buez. Karantez re vraz ann den evit-han he-unan a zo diez da drec’hi, hag a dro aliez da fall ann oberiou zo gwella da welet. Nag a labouriou, nag a aluzennou, nag a binijennou a vezo kollet evid-omp dirak. Doue, petra-bennag hor be bet fisians enn-ho. Doue n’en em ro nemet d’ar re a gar anezhan, n’en em ro nemet d’ar re a zo tommet ho c’haloun gant ar gwir garantez. Ar garantez dudiuz-ze n’e deuz na ment na beven, a bad a viskoaz hag a bado da viken, eme ann Abostol sant Paol ; pep tra all a dremen a vad.
O karantez ! karantez a ra d’ann dud beza santel, karantez a zo Doue he-unan, tommit va c’haloun ha grit d’ezhi beza karantez holl. Bezit va buez, va buez hed-da-hed, euz a vreman da viskoaz ha da viken.
Evel-se bezet great.
# Kenta levr - XVII

| ◄ Red eo d’e-omp gouzanv faziou ar re all | Kenta levr - XVII | War ar skoueriou mad a ro d’e-omp buez an tadou santel  ► |
1. — Red eo e oufac’h en em drec’hi hoc’h-unan e meur a dra, mar fell d’e-hoc’h beva e peoc’h hag e karantez gant ar re all. Ne d-eo ket eaz beva enn eunn abati pe beza enn eur vreuriez hep rei d’ar re a vev eno eunn abek-bennag da glemm diwar ho penn ; ne d-eo ket eaz en em zerc’hel stard evel-se beleg ar maro.
Euruz eo ann hini en deuz bevet ervad eno ha bet eno eur maro santel ! Mar fell d’e-hoc’h choum stard enn ho stad ha mont war gresk er mad, e tleit kredi n’oc’h war ann douar nemet eunn divroad hag eunn tremeniad. Red eo d’e-hoc’h, dre garantez oc’h Jezuz-Krist, beza lekeat den diskiant hervez ar bed, mar fell d’e-hoc’h beva e gwir vanac’h.
2. — Ar wiskamant hag ar gern ne dalvezont nemeur ; dre wellaat he vuezegez, dre drec’hi he wall-ioulou eo e teu ann den da veza eur gwir vanac’h. Ann hini a glask eunn dra-bennag all oc’h-penn Doue hag oc’h-penn silvidigez he ene, hen-nez ne gavo nemet enkrez ha poan. Ne hell ket ken-nebeut beva pell e peoc’h, ann hini ne laka ket he boan da blega d’ann holl ha da veza ann distera enn ho zouez.
3. — N’eo ket evit ober ho mestr, evit servicha eo oc’h deuet ; gwezit er-vad n’eo ket evit diviz etre-z-hoc’h hag evit beza vak war-n-hoc’h eo oc’h bet galvet ; evit gouzanv ha labourat eo, Dre-ze eta, aman e ez anavezet ann den evel ann aour e-kreiz ann tan ; aman ne hell den kenderc’hel er mad, ma n’en em izela ket a wir galoun dre garantez oc’h Doue.
Petra eo eur gwir vanac’h ? Eunn den eo a zilez ar bed evit en em rei holl da Zoue, hag a ra pep tra evit dont da veza bemdez gwelloc’h-gwella. Ar vuez-ze eta, a heller lavaret, a zo ar vuez wella. Petra eo a c’houlenner da genta digant ar venec’h ? En em zilezel ho-unan.
Ni ive, sonjit ervad, ni a dle ober er c’hiz-ze, rak ne d-eo ket d’eur re-bennag hep-ken, d’ann holl dud eo en deuz lavaret Jezuz-Krist : Bezit mad e pep tra evel ma’z eo mad ho Tad a zo enn envou. — Evit ober eta dioc’h ar gourc’hemenn-ze, en em zilezomp hon-unan hag en em roomp holl da Zoue, hor mestr ; plegomp ha sentomp a wir galoun, en em laouenaomp pa vezomp izeleet pe disprizet. Den ne hell beza salvet ma en em briz re he-unan.
# Katekiz historik/Kenta Gévren - II Gentel

| ◄ I Gentel. Eûz ar Ganédigez. | II Gentel. Eûz a Béc’hed ar c’henta dén. | III Gentel. Eûz al Livaden hag eûz al Lézen natur. ► |
Béz’ é oé Éled péré a zavaz a-énep Doué, ha Doué hô stlapaz enn ifern hag enn tân peûrbaduz. Ann diaoulou eo pé éled ann diaoul a zeû da zougen ann dûd d’ann drouk, ha d’hô lakaad da zével a-énep Doué. Unan eûz ann éled fall-zé a géméraz doaré ann aer, hag a aliaz ar vaouez da zibri eûz ar frouez eûz ar wézen a ioa bét berzed out-hô ; dibri a réaz eûz ar frouez-zé, hag é lékéaz hé ozac’h da zibri anézhan. Neûzé Doué a daolaz hé valloz war ann aer, hag a ziskleriaz pénaoz eûz ar vaouez é vijé ganed ann hini a frikjé hé benn d’ann aer, da lavaroud eo, Salver ar béd, péhini a zeûjé eunn deiz évid diskara galloud ann diaoul. Kâs a réaz Adam hag Éva er méaz eûz ar barados, hag é choumjond enn eunn doaré gwall reûzeûdik. Kolla a réjond trugarez Doué, hag é teûjond da véza sklaved d’ann Diaoul ; dalc’hed é oend d’ar marô ha d’ann holl boaniou eûz ar c’horf, hag ouc’h-penn d’ann diwiziégez, ha d’ann droug-ïoul. Ann droug-ioul eo ar garantez ac’hanomb hon-unan, a zeû d’hon distrei da garoud Doué hon Krouer, hag ac’hanô é teû ann holl béc’héjou a gâs d’ar marô peûr-baduz. Adam hag Éva n’hô doé bugalé némét goudé hô féc’hed, dré zé eo eo bét ganed hô bugalé dalc’hed d’ann hévélep reûsiou hag hî, hag hô rei a réjond d’ar ré hô-goudé, enn hévélep doaré ma eo ganed ann dûd holl er péc’hed, énébourien da Zoué ha tonked d’ann ifern. Ann drouk-zé eo a c’halvomb ar péc’hed orijinel (a zô deût gan-é-omb er béd).
Goulenn Pétrâ eo ann Diaoul ? Lavar. Eunn éal amzent é-kénver Doué. G. Da bétrâ ef-hén bét barnet gand Doué? L. D’ann tân peûr-baduz. G. Da bétrâ en em rô-hén ? L. Da zougen ann dûd d’ann drouk, ha d’hô lakaad da zizenti ouc’h Doué. G. Pénaoz é tougas-hén ar c’henta dén d’ann drouk ? L. Mond a reaz enn aer, hag é aliaz ar vaouez da zibri eûz ar frouez berzet. G. Pétrâ a réas-hi goudé ? L. Lakaad a réaz he ozac’h da zibri anézhan. G. Pétrâ a réaz Doué ? L. Ann aer a villigaz. G. Pénaoz é wanas-hén Adam hag Éva ? L. Hô c’hâs a réaz er-méaz eûz ar baradoz zouarek. G. Pétrâ a douas-hén d’ézhô ? L. É frikjé ar vaouez penn ann aer. G. Pétrâ eo kément-sé da lavarout ? L. É teûjé anézhi Salver ar béd évid diskara galloud ann diaoul. G. É pé zoaré en em gavaz ann dén goudé hé béc’hed ? L. Gwall reûzeûdik enn hé éné hag enn hé gorf. G. Pébez droug a zeûaz d’ézhan enn hé gorf ? L. Ann holl boaniou, ar c’hlénvéjou hag ar marô. G. Hag enn he éné ? L. Ann diwiziegez hag ar gwall-ioul. G. Pétrâ eo ar gwall-ioul ? L. Ar garantez hon eûz évid-omb hon-unan hép-kén. G. Pétrâ a zigas-hi ? L. Ar péc’hed. G. Pétrâ a zigas ar péc’hed ? L. Ar marô peûrbaduz. G. Peûr é teûaz Adam hag Éva da gaout bugalé ? L. Goudé hô féc’hed. G. Hag hô féc’hed a dréménas-hén d’hô bugalé ? L. Ia, ha da vugalé hô bugalé. G. Hag ann drouk-zé a bât-hén bépréd ? L. Ia, ann dûd holl a zô ganet gand ar péc’hed-zé. G. Pénaoz ef-hén galvet ? L. Ar Péc’hed orijinel (a zô deût gan-é-omb er béd).